**การศึกษาพฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์**

**มหาวิทยาลัยราชภัฏสวนสุนันทา**

**ธนากาญจน์ ทองวัตร1 วันจักร น้อยจันทร์2**

1สาขาวิชาการบริหารงานตำรวจ มหาวิทยาลัยราชภัฏสวนสุนันทา, 089-9749071,

e-mail : S59123450038@ssru.ac.th

2อาจารย์ประจำ สาขาวิชาการบริหารงานตำรวจ มหาวิทยาลัยราชภัฏสวนสุนันทา, 081-0420990,

e-mail : [wanchak.no@ssru.ac.th](mailto:wanchak.no@ssru.ac.th)

**บทคัดย่อ**

การศึกษานี้มีวัตถุประสงค์เพื่อ 1) ศึกษาพฤติกรรมการใช้รถใช้ถนนเพื่อความปลอดภัย และ2) เปรียบเทียบพฤติกรรมการใช้รถใช้ถนนของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา โดยจำแนกตามปัจจัยส่วนบุคคล ประชากรที่ใช้ในการศึกษา ได้แก่ นักศึกษาคณะมนุษยศาสตร์และสังคมศาสตร์ มหาวิทยาลัยราชภัฎสวนสุนันทา จำนวนทั้งสิ้น 6,221 คน ซึ่งใช้สูตรคำนวณของยามาเน่ (Yamane, 1973) โดยกำหนดความมีนัยสำคัญทางสถิติเท่ากับ 0.05 ได้จำนวนกลุ่มตัวอย่าง 375.83 คน ผู้วิจัยจึงกำหนดกลุ่มตัวอย่างทั้งสิ้น 400 คน เพื่อป้องกันความผิดพลาดในการคำนวน เครื่องมือที่ใช้ในการศึกษา คือ แบบสอบถาม สถิติที่ใช้ในการวิเคราะห์ข้อมูล คือ ค่าเฉลี่ย ค่าเบี่ยงเบนมาตรฐาน ทดสอบสมมติฐานโดยใช้สถิติค่าที (T-test) และค่าเอฟ (F-test) โดยใช้การสังเคราะห์และความแปรปรวนทางเดียว (One WayANOVA) โดยกำหนดนัยสำคัญทางสถิติที่ระดับ 0.05

ผลการศึกษา พบว่า พฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทาพบว่าโดยภาพรวมอยู่ในระดับน้อย เมื่อพิจารณาเป็นรายข้อ พบว่าด้านที่มีค่าเฉลี่ยมากที่สุดคือ การรับรู้ผลดีของการปฏิบัติตามกฎจราจรเพื่อความปลอดภัยของนักศึกษา ตามเกณฑ์ที่ตั้งไว้อยู่ในอยู่ในระดับปานกลาง รองลงมา คือ พฤติกรรมการใช้รถใช้ถนนเพื่อความปลอดภัยของนักศึกษา ตามเกณฑ์ที่ตั้งไว้อยู่ในระดับน้อย ผลการทดสอบสมมติฐาน พบว่า นักศึกษาที่มีเพศ การใช้ยานพาหนะและนักศึกษาที่มีและไม่มีใบอนุญาตขับขี่ มีพฤติกรรมการใช้รถใช้ถนนเพื่อความปลอดภัยโดยรวมแตกต่างกัน อย่างมีนัยสำคัญทางสถิติที่ระดับ 0.05 นักศึกษาที่มีอายุ ระดับชั้นปี และประสบการณ์การขับขี่ มีพฤติกรรมการใช้รถใช้ถนนเพื่อความปลอดภัยโดยรวมไม่แตกต่างกัน

**คำสำคัญ : พฤติกรรม ความปลอดภัย นักศึกษา**

**A study on Behavior of Using Cars on the Road for the Safety of Students in the Faculty of Humanities and Social Sciences, Suansunandha Rajabhat University**

Thanakan Thongwat1 Wanchak Noichan2

**1Branch Police Administration under the Suan Sunandha Rajabhat University, 089-9749071, e-mail : S59123450038@ssru.ac.th**

**2Faculty of Humanities and Social Saience** **under the Suan Sunandha Rajabhat University, 081-0420990, e-mail :** [**wanchak.no@ssru.ac.th**](mailto:wanchak.no@ssru.ac.th)

The purposes of this study are to study road use behavior for safety, and to compare road use behavior of Humanities and Social Sciences students in Suan Sunandha Rajabhat University by separating into individual factors. The participants are 6,221 Humanities and Social Sciences students in Suan Sunandha Rajabhat University. The study conducted with Yamane’s formula (Yamane, 1973). Statistical significance level is defined at 0.05. There are 375.83 samplings, so researchers specify 400 samplings to prevent calculation mistake. Instrument for study is questionnaire. Statistics for analyzing data are average and standard deviation. Hypothesis is tested by T-test and F-test with OneWayANOVA. Statistical significance level is defined at 0.05.

The results indicate that road use behavior of Humanities and Social Sciences students in Suan Sunandha Rajabhat University is in low level. In consideration with each point, acknowledgement benefits of following traffic regulations have the highest average, with medium level. The second high average is road use behavior for students’ safety. Hypothesis testing found that students with different genders, vehicles, and authorized and unauthorized driving license have different road use behavior for safety, with statistical significance level of .05. Students with different ages, years, and driving experiences have no different road use behavior for safety.

**Keywords :** Behavior, Safety, Students

**บทนำ**

ปัจจุบันประเทศไทยมีผู้เสียชีวิตการอุบัติเหตุจราจรมากเป็นลำดับที่ 4 ของกลุ่มประเทศอาเซียนโดยเป็น รองประเทศมาเลเซีย พม่า และฟิลิปปินส์ โดยมีผู้เสียชีวิต 14,033 คนต่อปี และบาดเจ็บจำนวน 104,725 คนต่อปี ซึ่งคิดเป็นมูลค่าความสูญเสียถึง 254,935 ล้านบาทต่อปี หรือคิดเป็นร้อยละ 2.36 ของ GDP และประเทศไทยเป็นส่วนหนึ่งของประเทศสมาชิกในองค์กรสหประชาชาติ จึงได้สนองตอบต่อปฏิญญามอสโก โดยกำหนดให้ปี พ.ศ.2554 ถึง พ.ศ. 2563 เป็นทศวรรษแห่งความปลอดภัยทางถนน มีเป้าหมายเพื่อลดอัตราตายจากอุบัติเหตุทางถนนลง ให้ไม่เกินอัตรา 10 ต่อประชากรหนึ่งแสนคนต่อปี เป็นหนึ่งในยุทธศาสตร์ที่สำคัญโดยการมุ่งเน้นการปรับเปลี่ยนพฤติกรรมของผู้ขับขี่ยานพาหนะ (กระทรวง สาธารณสุข, 2560)

มหาวิทยาลัยราชภัฏสวนสุนันทาจัดเป็นสถานศึกษาแห่งหนึ่งที่มีพื้นที่เสี่ยงในการเกิดอุบัติเหตุ ซึ่งตั้งอยู่ใน 1 ถนนอู่ทองนอก แขวงดุสิต เขตดุสิต กรุงเทพมหานคร บริเวณรอบข้างซึ่งอยู่ติดกับมหาวิทยาลัยดุสิตและโรงเรียนเซนต์คาเบรียล ซึ่งถนนหน้ามหาวิทยาลัยราชภัฎสวนสุนันทาคือถนนราชวิถีถือว่าเป็นเส้นทางหลักที่ผู้คนนิยมใช้ในการเดินทางไปทำงานและรวมถึงนักศึกษามหาวิทยาลัยราชภัฎสวนสุนันทาและนักศึกษามหาวิทยาลัยดุสิตที่มีจำนวนมาก ทำให้ถนนราชวิถีมีปริมาณการจราจรที่หนาแน่น จึงเป็นเหตุให้พื้นที่นี้เป็นจุดสำคัญที่เสี่ยงเกิดอุบัติเหตุโดยเฉพาะกับนักศึกษาที่ใช้รถใช้ถนนบริเวณนั้นเป็นหลัก

จากการสังเกตผู้วิจัยเห็นว่านักศึกษามหาวิทยาลัยราชภัฏสวนสุนันทาค่อนข้างใช้รถใช้ถนนกันเป็นจำนวนมากผู้วิจัยจึงสนใจที่จะศึกษาพฤติกรรมการใช้รถใช้ถนนเพื่อความปลอดภัยของนักศึกษามหาวิทยาลัยราชภัฏสวนสุนันทา

**วัตถุประสงค์**

1. เพื่อศึกษาระดับพฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา

2. เพื่อเปรียบเทียบพฤติกรรมการใช้รถใช้ถนนของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทาโดยจำแนกตามปัจจัยส่วนบุคคล

**สมมติฐาน**

นักศึกษาที่มีปัจจัยส่วนบุคคล ต่างกัน มีพฤติกรรมการใช้รถใช้ถนนเพื่อความปลอดภัยที่ต่างกัน

**ขอบเขตการวิจัย**

1. ขอบเขตด้านพื้นที่ที่ใช้ในการศึกษาครั้งนี้ คือ มหาวิทยาลัยราชภัฏสวนสุนันทา

2. ขอบเขตด้านประชากรที่ใช้ในการศึกษาครั้งนี้ คือ นักศึกษาปริญญาตรีคณะมนุษศาสตร์และสังคมศาสตร์ ภาคปกติ มหาวิทยาลัยราชภัฏสวนสุนันทา ในปีการศึกษา 2561 จำนวนทั้งสิ้น 6,221คน

(สถิติจำนวนนักศึกษาที่ลงทะเบียนจากฝ่ายวิชาการ ในปี พ.ศ.2561)

**ตัวแปรอิสระ**

ปัจจัยส่วนบุคคลของผู้ตอบแบบสอบถาม ประกอบไปด้วย เพศ อายุ ระดับชั้นปี ประสบการณ์การขับขี่ ยานพานะที่ใช้ ใบอนุญาติขับขี่และการรับรู้ผลดีของการปฏิบัติตามกฎจราจรของนักศึกษา

**ตัวแปรตาม**

พฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์มหาวิทยาลัยราชภัฏสวนสุนันทา

**แนวคิดทฤษฎีและวิจัยที่เกี่ยวข้อง**

แนวคิดเกี่ยวกับพฤติกรรมที่ก่อให้เกิดอุบัติเหตุ

คณะกรรมการป้องกันอุบัติภัยแห่งชาติ,2553 ได้ให้ความหมายของอุบัติภัย คือ ภัยที่เกิดจากการขาดความสำนึกของความปลอดภัยที่เกิดขึ้นโดยไม่เจตนากระทำ แต่อาจกระทำโดยประมาทเลินเล่อ ขาดความรู้ ไม่มีสติควบคุม รีบร้อน เหน็ดเหนื่อยและง่วงนอน และแบ่งพฤติกรรมที่ส่งผลต่อการเกิดอุบัติเหตุไว้ 2 ประการ ดังนี้

1. ความบกพร่องของคน หรือผู้ใช้ทาง ซึ่งทำให้เกิดอุบัติภัยถึงร้อยละ 85 โดยพบว่า

1.1 ผู้ขับขี่ เป็นสาเหตุของการเกิดอุบัติภัยที่สำคัญที่สุด และมีปัญหาในการแก้ไข พฤติกรรมให้ปลอดภัยได้ยากมาก สาเหตุส่วนใหญ่เกิดจากการไม่ปฏิบัติตามกฎจราจร ขับขี่ด้วยความ ประมาท ขาดความระมัดระวัง ขาดความชำนาญในการขับขี่ มีความผิดปกติทางด้านร่างกายและ จิตใจ ขาดความรู้ในเรื่องกฎแห่งความปลอดภัย เมาสุรา และเสพยาบ้า เป็นต้น

1.2 คนโดยสารและคนเดินเท้า ไม่ปฏิบัติตามกฎจราจร ขาดความระมัดระวังไม่ข้าม ถนนตรงทางข้าม หรือสะพานลอย ไม่ข้ามถนนเมื่อรถติดไฟแดง ห้อยโหนหรือยื่นส่วนหนึ่งส่วนใดของ ร่ายกายออกนอกตัวรถ

2. สิ่งแวดล้อมที่ไม่ปลอดภัย ซึ่งเป็นสาเหตุการเกิดอุบัติภัย ร้อยละ15 สาเหตุจาก สิ่งแวดล้อมที่ไม่ปลอดภัย ได้แก่ สภาพของถนนชำรุดบกพร่อง สภาพของถนนไม่มีมาตรฐาน สภาพดินฟ้าอากาศมีทัศนะวิสัยไม่ดี กฎระเบียบของการจราจรที่ใช้อยู่ไม่ชัดเจน และไม่เหมาะสมกับสภาพ สังคมปัจจุบัน

2.1.2 ปัจจัยที่ก่อให้เกิดอุบัติเหตุจราจรทางถนน ปัจจัยที่เกี่ยวข้องกับการเกิดอุบัติเหตุจราจรทางถนน พบว่า มีปัจจัยที่สำคัญ 4 ประการคือ

1. ปัจจัยด้านผู้ขับขี่ เนื่องจากผู้ขับขี่ (Driver) เป็นตัวการที่ทำให้เกิดอุบัติเหตุโดยตรง เพราะผู้ขับขี่เป็นคนบังคับ และควบคุมยานพาหนะให้อยู่ในสถานการณ์ต่าง ๆ ทั้งการบังคับรถเพื่อหลีกเลี่ยง การเกิดอุบัติเหตุและการบังคับรถที่เป็นสาเหตุทำให้เกิดอุบัติเหตุ

2. ปัจจัยด้านยานพาหนะ ยานพาหนะที่มีสภาพชำรุดบกพร่อง ขาดการตรวจสอบและบำรุงรักษาที่ดี ก่อนใช้งานตลอดจนยานพาหนะที่ไม่เป็นไปตามมาตรฐาน อาจะเป็นสาเหตุทำให้เกิดอุบัติเหตุจราจรได้

3. ปัจจัยด้านถนน ถนนเป็นองค์ประกอบที่สำคัญของระบบการจราจร หากถนนมีการออกแบบที่ไม่ได้มาตรฐานตามหลักวิศวกรรม หรือมีสภาพชำรุดบกพร่อง ขาดการตรวจสอบและบำรุงรักษาที่ดีอาจะเป็นสาเหตุให้เกิดอุบัติเหตุจราจรได้

4. ปัจจัยด้านสิ่งแวดล้อม สิ่งแวดล้อมหรือสภาพแวดล้อมของถนน อาจเป็นสาเหตุให้เกิดอุบัติเหตุจราจรได้ โดยปัจจัยที่เกี่ยวข้องกับสภาพแวดล้อมของถนน อาจแยกได้เป็น 3 ประเด็น ดังนี้อุปสรรคทาง ธรรมชาติ อุปสรรคที่เกิดจากการกระทำของคน และสิ่งกีดขวางบนช่องจราจร

**กรอบแนวคิดในการวิจัย**

จากการศึกษาแนวคิด ทฤษฎี และงานวิจัยที่เกี่ยวข้อง ได้นำทฤษฎีพฤติกรรมที่ส่งผลต่อการเกิดอุบัติเหตุของ (คณะกรรมการป้องกันอุบัติภัยแห่งชาติ,2553) เป็นกรอบแนวคิดหลักในการศึกษาครั้งนี้ โดย กำหนดตัวแปรอิสระ ได้แก่ เพศ อายุ ระดับชั้นปี ประสบการณ์การขับขี่ ยานพานะที่ใช้ ใบอนุญาติขับขี่ ตัวแปรตาม ได้แก่ พฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร

ตัวแปรอิสระ ตัวแปรตาม

ปัจจัยส่วนบุคคล

1. อายุ
2. เพศ
3. ระดับชั้นปี
4. ประสบการณ์การขับขี่
5. ยานพานะที่ใช้
6. ใบอนุญาตขับขี่

พฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์

มหาวิทยาลัยราชภัฎสวนสุนันทา

ปัจจัยที่มีผลต่อพฤติกรรมการใช้รถใช้ถนน

- การรับรู้ผลดีของการปฏิบัติตามกฎจราจร

**วิธีดำเนินการวิจัย**

การศึกษาเรื่อง “พฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา” เป็นวิจัยเชิงปริมาณ (Survey research) โดยมีเครื่องมือ คือ แบบสอบถาม (Questionnaires) เป็นเครื่องมือเพื่อรวบรวมข้อมูลจากกลุ่มตัวอย่างของจำนวนนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทาทั้งหมด ได้กลุ่มตัวอย่าง จำนวน 375.83 คน โดยการคำนวณ จากสูตรของ Taro Yamane (Yamane. 1967: 886-887) โดยกำหนดความเชื่อมั่นที่ 95% ให้มีความคลาดเคลื่อนในการประมาณค่าไม่เกิน 5% ผู้วิจัยได้กำหนดกลุ่มตัวอย่างเป็น 400 คน เพื่อป้องกันความผิดพลาดในการคำนวน

วิธีการคำนวน n = N

1 + Ne2

n = 6,221

1+6,221(0.05)2

n = 375.83 คน

**การวิเคราะห์ข้อมูล**

สถิติที่ใช้ในการวิเคราะห์ปัจจัยส่วนบุคคลของผู้ตอบแบบสอบถาม คือ สถิติพรรณนา โดยหา ค่าเฉลี่ย และการวิเคราะห์เปรียบเทียบพฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์ จำแนกตาม เพศและการมีใบอนุญาติขับขี่ ใช้สถิติ T – test และอายุ ระดับชั้นปี ประสบการณ์การขับขี่ และยานพาหนะที่ใช้ โดยใช้การวิเคราะห์ความแปรปรวนทางเดียว (One-Way ANOVA) การทดสอบความแตกต่างรายคู่ด้วยวิธี LSD กำหนดระดับนัยสำคัญทางสถิติที่ระดับ 0.05 แล้วนำมาเทียบกับเกณฑ์

**สรุปผลการวิจัย**

พฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์แลสังคมศาสตร์ มหาวิทยาลัยราชภัฏสวนสุนันทาพบว่าโดยภาพรวมอยู่ในระดับน้อย ( x ̅ = 2.20) เมื่อพิจารณาเป็นรายข้อ พบว่า ลำดับแรก คือ การรับรู้ผลดีของการปฏิบัติตามกฎจราจรเพื่อความปลอดภัยของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา อยู่ในระดับปานกลาง (( x) ̅ = 2.46) และรองลงมา คือ พฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทาอยู่ในระดับน้อย (( x) ̅ = 1.93 ) ตามลำดับ ดังตารางที่1 ดังต่อไปนี้

**ตารางที่ 1** พฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา

| พฤติกรรมการใช้รถใช้ถนนเพื่อความปลอดภัย | **ระดับการมีส่วนร่วม** | | | **ลำดับ** |
| --- | --- | --- | --- | --- |
| **Mean** | **S.D.** | **ตัวแปร** |
| 1. การรับรู้ผลดีของการปฏิบัติตามกฎจราจรเพื่อความปลอดภัย | 2.46 | .414 | ปานกลาง | 1 |
| 2.พฤติกรรมการใช้รถใช้ถนนเพื่อความปลอดภัย | 1.93 | .186 | น้อย | 2 |
| **รวม** | 2.20 | .241 | น้อย |  |

3. การทดสอบสมมติฐาน ผลการวิเคราะห์ความแปรปรวนเพื่อเปรียบเทียบพฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา

(1) จำแนกตามเพศ พบว่า ค่า Sig. เท่ากับ .000 แสดงว่า นักศึกษาที่มีเพศต่างกัน มีพฤติกรรมการใช้รถใช้ถนนเพื่อความปลอดภัยแตกต่างกัน ซึ่งค่า Sig. น้อยกว่า 0.05 จึงยอมรับสมมติฐานที่ตั้งไว้

(2) จำแนกตามอายุ พบว่า ค่า Sig. เท่ากับ .281 ค่านักศึกษาที่มีอายุต่างกัน มีพฤติกรรมการใช้รถใช้ถนนเพื่อความปลอดภัยไม่แตกต่างกัน ซึ่งค่า Sig. มากกว่า 0.05 จึงปฏิเสธสมมติฐานที่ตั้งไว้

(3) จำแนกตามระดับชั้นปี พบว่า ค่า Sig. เท่ากับ .477 นักศึกษาที่มีระดับชั้นปีต่างกัน มีพฤติกรรมการใช้รถใช้ถนนเพื่อความปลอดภัยไม่แตกต่างกัน ซึ่งค่า Sig. มากกว่า 0.05 จึงปฏิเสธสมมติฐานที่ตั้งไว้

(4) จำแนกตามใบอนุญาตขับขี่ พบว่า ค่า Sig. เท่ากับ .020 นักศึกษาที่มีใบอนุญาตขับขี่ต่างกัน มีพฤติกรรมการใช้รถใช้ถนนเพื่อความปลอดภัยแตกต่างกัน ซึ่งค่า Sig. น้อยกว่า 0.05 จึงยอมรับสมมติฐานที่ตั้งไว้

(5) จำแนกตามประสบการณ์การขับขี่ พบว่า ค่า Sig. เท่ากับ .286 นักศึกษาที่มีประสบการณ์การขับขี่ต่างกัน มีพฤติกรรมการใช้รถใช้ถนนเพื่อความปลอดภัยไม่แตกต่างกัน ซึ่งค่า Sig. มากกว่า 0.05 จึงปฏิเสธสมมติฐานที่ตั้งไว้

(6) จำแนกตามยานพาหนะ พบว่า ค่า Sig. เท่ากับ .021 นักศึกษาที่ใช้ยานพาหนะต่างกัน มีพฤติกรรมการใช้รถใช้ถนนเพื่อความปลอดภัยแตกต่างกัน Sig. น้อยกว่า 0.05 จึงยอมรับสมมติฐานที่ตั้งไว้ ดังตารางที่ 2 ต่อไปนี้

**ตารางที่ 2** เปรียบเทียบพฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา

(n=400)

|  |  |  |  |  |  |  |
| --- | --- | --- | --- | --- | --- | --- |
| พฤติกรรมการใช้รถใช้ถนนเพื่อความปลอดภัยของนักศึกษา | อายุ | เพศ | ระดับชั้นปี | ใบอนุญาตขับขี่ | ประสบการณ์การขับขี่ | ยานพาหนะ |
| 1.การรับรู้ผลดีของการปฏิบัติตามกฎจราจรเพื่อความปลอดภัย | .473 | .038\* | .092 | .374 | .001\* | .015\* |
| 2.พฤติกรรมการใช้รถใช้ถนนเพื่อความปลอดภัย | .000\* | .026\* | .467 | .000\* | .000\* | .000\* |
| ภาพรวม | .281 | .008\* | .477 | .020\* | .286 | .021\* |

\*แตกต่างกันอย่างมีนัยสำคัญทางสถิติที่ระดับ 0.05

**อภิปรายผล**

พฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา ด้านการรับรู้ผลดีของการปฏิบัติตามกฎจราจรเพื่อความปลอดภัยของนักศึกษาอยู่ในระดับปานกลาง โดยมีสาเหตุมาจาก นักศึกษามักจะละเมิดกฎจราจร การคิดว่ากฎหมายจำกัดความเร็วไม่มีประโยชน์ในการช่วยลดอุบัติเหตุ การสวมหมวกกันน็อคขณะออกถนนใหญ่เท่านั้น

การขับรถย้อนศร การละเลยกฎเพื่อจะให้พ้นจากสภาพการจราจร และการชะลอรถขณะสัญญาณไฟจราจรสีส้ม/เหลือง ซึ่งสอดคล้องกับงานวิจัยของ (กาญจน์กรอง สุอังคะ, 2559)ศึกษาเรื่องการศึกษาพฤติกรรมการขับขี่ของวัยรุ่นที่มีผลต่อความเสี่ยงในการเกิดอุบัติเหตุจากการใช้รถจักรยานยนต์ ผลการวิจัยพบว่า พฤติกรรมเสี่ยงในการขับขี่รถจักรยานยนต์ ประกอบด้วย กลุ่มตัวชี้วัดที่มีค่าเป็น บวก 4 ตัว คือ การใช้ความเร็ว การฝ่าฝืนกฎจราจร ความกล้าท้าทาย และความประมาทจากการขับขี่ หมายความว่า ถ้าผู้ขับขี่มีพฤติกรรมเสี่ยงในการความเร็ว การฝ่าฝืนกฎจราจร และความประมาทจากการขับขี่มากขึ้นพฤติกรรมเสี่ยงในการขับขี่รถจักรยานยนต์ก็จะเพิ่มขึ้น

พฤติกรรมการใช้รถใช้ถนนด้านการขับรถด้วยความเร็วทำให้เกิดความสนุก การขับรถด้วยความเร็วไม่เกิน 90กม./ชม. การข้ามถนนทันทีเมื่อรถว่างโดยไม่รอสัญญาณไฟจราจร ไม่ข้ามถนนตรงทางม้าลายหรือสะพานลอย และการเดินบนถนนเมื่อบนฟุตปาธมีสิ่งกีดขวาง สอดคล้องตาม กฎกระทรวง พระราชบัญญัติจราจรทางบก พ.ศ. 2522 ลักษณะ 5 ข้อกำหนดที่เกี่ยวกับความเร็วของรถ มาตราที่ 67 ผู้ขับขี่ต้องขับรถด้วยอัตราความเร็วตามที่กำหนดในกฎกระทรวงหรือตามเครื่องหมายจราจรที่ได้ติดตั้งไว้ในทาง และมาตรา 68 ผู้ขับขี่ซึ่งจะเลี้ยวรถ ให้รถอื่นเเซงหรือผ่านขึ้นหน้า จอดรถ หยุดรถ หรือกลับรถต้องลดความเร็วของรถ ลักษณะ 13 คนเดินเท้า มาตราที่ 103 ทางใดที่มีทางเท้าหรือไหล่ทางอยู่ข้างทางเดินรถให้คนเดินเท้าเดินบนทางเท้าหรือไหล่ทาง ถ้าทางนั้นไม่มีทางเท้าอยู่ข้างทางเดินรถให้เดินริมทางด้านขวาของตนมาตรา 104 ภายในระยะไม่เกินหนึ่งร้อยเมตรนับจากทางข้ามห้ามมิให้คนเดินเท้าข้ามทางนอกทางข้ามมาตรา105 คนเดินเท้าซึ่งประสงค์จะข้ามทางเดินรถในทางข้ามที่มีไฟสัญญาณจราจรควบคุมคนเดินเท้า ให้ปฏิบัติตามไฟสัญญาณจราจรที่ปรากฏต่อหน้า ผู้วิจัยคาดว่านักศึกษาส่วนใหญ่ยังขาดความรู้ความเข้าใจเกี่ยวกับการปฏิบัติตามกฎจราจรจึงทำให้ผลการวิจัยออกมาได้ผลน้อย ซึ่งสอดคล้องตาม ทฤษฎีแนวทางการป้องกันและควบคุมอุบัติเหตุจากการจราจรตามหลักการ 3E

(วิจิตร บุญยะโหตระ,2538) ในด้านการศึกษา (Education) การให้การศึกษาเกี่ยวกับความปลอดภัยบนท้องถนนเพื่อปรับปรุง คนขับรถ คนเดินเท้าให้มีความสัมพันธ์อันดีต่อกัน รู้จักรับผิดชอบเข้าใจกฎข้อบังคับและการเห็นอกเห็นใจซึ่งกันและกัน โดยเฉพาะอย่างยิ่งเป็นการสร้างจิตสำนึกที่ต้องมีให้กันและกันเพื่อความปลอดภัยของสมาชิกในสังคม

**ข้อเสนอแนะ**

จากผลการศึกษาพฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา ผู้วิจัยจึงมีข้อเสนอแนะดังนี้

1. ทางมหาวิทยาลัยราชภัฏสวนสุนันทาหรือในส่วนของคณะมนุษศาสตร์และสังคมศาสตร์ ควรมีการจัดอบรมเรื่องการปฏิบัติตามกฎจราจรเพื่อสร้างความรู้ความเข้าใจในเรื่องกฎจราจรโดยเฉพาะเรื่อง การสวมหมวกนิรภัย การข้ามถนนตรงทางม้าลาย การซ้อนสาม การดื่มแอลกอฮอล์แล้วขับขี่ การขับขี่ด้วยความไม่ประมาท แก่นักศึกษาให้มากยิ่งขึ้น

2. ทางด้านเจ้าหน้าที่ตำรวจควรมีการบังคับใช้กฎหมายจราจรที่เกี่ยวข้องอย่างเคร่งครัด จริงจัง และต่อเนื่อง

3. ทางมหาวิทยาลัยราชภัฏสวนสุนันทาหรือในส่วนของคณะมนุษศาสตร์และสังคมศาสตร์ ควรมีความตระหนักและให้ความสำคัญต่อการสร้างจิตสำนึก ปรับเปลี่ยนลักษณะนิสัย ทัศนคติ บุคลิกภาพของนักศึกษาโดยเฉพาะเพศหญิง กลุ่มคนที่รถจักรยานยนต์ส่วนตัวและไม่มีใบอนุญาติขับขี่ ให้มีความตระหนักถึงอันตรายจากการเกิดอุบัติเหตุมากขึ้น

**ข้อเสนอแนะสำหรับการวิจัยครั้งต่อไป**

1. ควรมีการศึกษาตัวแปรอื่นๆ ที่อาจะความเกี่ยวข้องกับพฤติกรรมการป้องกันอุบัติเหตุบนท้องถนนด้วย เช่น ลักษณะบุคลิกภาพของกลุ่มตัวอย่างและประสบการณ์การได้รับอุบัติเหตุ

2. ควรศึกษาเพิ่มเติมเรื่องปัจจัยที่มีความสัมพันธ์กับพฤติกรรมการป้องกันอุบัติเหตุจราจรของนักศึกษาคณะมนุษศาสตร์และสังคมศาสตร์ มหาวิทยาลัยราชภัฏสวนสุนันทา

**กิตติกรรมประกาศ**

การศึกษาพฤติกรรมการใช้รถใช้ถนนเพื่อความปลอดภัยของนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา สำเร็จได้ด้วยความกรุณาจากหลายท่านที่ได้อนุเคราะห์ ให้ความช่วยเหลือและให้คำปรึกษา โดยเฉพาะอาจารย์วันจักร น้อยจันทร์ ที่ได้สละเวลาให้คำปรึกษาชี้แจง แนะนำ ตลอดจนการปรับปรุงแก้ไขข้อบกพร่องต่างๆ เพื่องานวิจัยเล่มนี้สำเร็จลุล่วง ผู้วิจัยจึง ขอกราบขอบพระคุณท่านเป็นอย่างยิ่ง

ขอกราบขอบพระคุณ คุณพ่อ คุณแม่ รวมถึงพี่สาวและน้องสาว ครอบครัวของข้าพเจ้า ที่ให้เงินทุนสนับสนุนและกำลังใจที่ดีเสมอมา

สุดท้ายนี้ขอขอบคุณเพื่อนๆที่ให้คำปรึกษาและแนะนำแนวทางในการใช้โปรแกรมคำนวนและขอขอบคุณนักศึกษาคณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา ที่ให้ความร่วมมือในการทำแบบทดสอบครั้งนี้ จนทำให้วิจัยเล่มนี้สำเร็จลุล่วงไปได้ด้วยดี

**เอกสารอ้างอิง**

ดรุณี ศรีมณีรัตน์. (2558). **แนวทางการพัฒนานโยบายเพื่อลดอุบัติเหตุการจราจรทางบกในกรุงเทพมหานคร : เขตสายไหม**. รัฐศาสตรมหาบัณฑิต (การเมืองการปกครอง) สาขาวิชาการเมืองการปกครองสำหรับนักบริหาร คณะรัฐศาสตร์, มหาวิทยาลัยธรรมศาสตร์

อธิราช มณีภาค. (2558). **ประสิทธิผลการบริหารจัดการการลดอุบัติเหตุทางถนนในกรุงเทพมหานคร.** วิทยาลัยนวัตกรรมการจัดการ, มหาวิทยาลัยราชภัฏวไลยอลงกรณ์ในพระบรมราชูปถัมภ์

นวพร จารุมณี.(2561). **การจัดการความปลอดภัยการจราจรทางถนน เพื่อรองรับการเข้าสู่ประชาคมอาเซียนของอำเภอปาย จังหวัดแม่ฮ่องสอน**. สาธารณสุขศาสตรมหาบัณฑิต สาขาวิชาสาธารณสุขศาสตร์ บัณฑิตวิทยาลัย, มหาวิทยาลัยราชภัฏเชียงใหม่

กาญจน์กรอง สุอังคะ. (2559). **พฤติกรรมการขับขี่ของวัยรุ่นที่มีผลต่อความเสี่ยงในการเกิด อุบัติเหตุจากการใช้รถจักรยานยนต์**. สาขาวิชาวิศวกรรมขนส่ง สำนักวิชาวิศวกรรมศาสตร์, มหาวิทยาลัยเทคโนโลยีสุรนารี

พงษ์สิทธิ บุญรักษา. (2555). **ปัจจัยที่มีความสัมพันธ์กับการเกิดอุบัติเหตุจากการขับรถจักรยานยนต์ ของนักศึกษา มหาวิทยาลัยเทคโนโลยีสุรนารี.** สาขาวิชาอาชีวอนามัยและความปลอดภัย สํานักวิชาแพทยศาสตร์, มหาวิทยาลัยเทคโนโลยีสุรนารี

จุฑารัตน์ สถิรปัญญา. (2548). **ปัจจัยที่มีความสัมพันธ์กับพฤติกรรมการป้องกันอุบัติเหตุจราจรของนิสิตมหาวิทยาลัยทักษิณ จังหวัดสงขลา.** สาขาวิชาพลศึกษาและสุขศึกษา, คณะศึกษาศาสตร์

H.W. Heinrich.(มปป). **ทฤษฎีโดมิโนของการเกิดอุบัติเหตุ.** ค้นเมื่อวันที่ 11 กุมภาพันธ์ 2562, จากwww.ipesp.ac.th/learning/supitcha/html/C2-1.html.

กฎกระทรวง พระราชบัญญัติจราจรทางบก. (2522). **กฎหมาย พรบ. และข้อบังคับการใช้รถใช้ถนน.** ค้นเมื่อวันที่ 26 มีนาคม 2562, จาก www.kmcenter.rid.go.th.